-----------------------------------------------------------------------
  2. ปัจจัยความเสี่ยง

  -----------------------------------------------------------------------

คณะกรรมการบริษัทได้แต่งตั้งคณะกรรมการบริหารความเสี่ยงขึ้นตั้งแต่ปี 2547
เพื่อทำหน้าที่ในการประเมินความเสี่ยงทั้งจากปัจจัยภายนอกและภายในที่อาจมีผลกระทบอย่างมีนัยสำคัญต่อการดำเนินธุรกิจของบริษัท
โดยมีการวิเคราะห์และประเมินสภาวะต่างๆ ทั้งด้านเศรษฐกิจ และการตลาด เพื่อกำหนดมาตรการ
ขอบเขตและแนวการปฏิบัติ และแจ้งให้ผู้บริหารและพนักงานที่เกี่ยวข้องได้ทราบ
และปฏิบัติตามมาตรการการบริหารความเสี่ยงที่กำหนดไว้เป็นนโยบาย
ตลอดจนติดตามให้มีการปฏิบัติตาม
เพื่อลดหรือควบคุมความเสียหายที่อาจเกิดจากความเสี่ยงในการดำเนินธุรกิจด้านต่างๆ

ใน 2-3 ปี ที่ผ่านมา
ประเทศไทยได้รับผลกระทบจากปัจจัยทั้งภายในและภายนอกประเทศอย่างต่อเนื่อง เช่น
การเกิดวิกฤตการณ์การเงินโลก ความผันผวนของราคาน้ำมัน การขาดเสถียรภาพทางการเมือง
ปัญหาความแตกแยกทางความคิดของคนภายในประเทศ เหตุการณ์ความไม่สงบ 3
จังหวัดชายแดนภาคใต้ ตลอดจนภัยธรรมชาติ ทั้งต่างประเทศและในประเทศ
เหล่านี้ล้วนส่งผลกระทบต่อแทบทุกภาคธุรกิจ ทั้งนี้บริษัทได้ตระหนักและดำเนินการวางแผน
เพื่อหามาตรการ และกลยุทธ์ต่างๆ สำหรับป้องกันความเสี่ยงที่อาจจะเกิดขึ้นอย่างต่อเนื่อง
ทั้งนี้เพื่อให้สามารถดำเนินธุรกิจ และได้รับผลสำเร็จตามเป้าหมายที่วางไว้ ดังนี้

1. ความเสี่ยงด้านการประกอบธุรกิจ

จากการที่เศรษฐกิจในประเทศเริ่มฟื้นตัวในช่วงปลายปี 2552
อุปสงค์ภายในประเทศยังขยายตัวโดยเฉพาะตลาดกลางและตลาดบน อัตราดอกเบี้ยอยู่ในช่วงขาลง
รวมทั้งการตอบสนองต่อโครงการที่อยู่อาศัยต่างๆ เช่น คอนโดมิเนียม
แต่จากการที่ตลาดส่งออกยังคงหดตัว
รวมถึงนักลงทุนยังกังวลต่อปัญหาเสถียรภาพเศรษฐกิจและทางการเมือง 
เชื่อว่าทิศทางเศรษฐกิจในภาพรวมยังคงไม่เติบโตมากนัก
ทำให้ผู้ประกอบการหันมาให้ความสนใจเจาะตลาดภายในประเทศมากขึ้น

ในขณะเดียวกันในปี 2553 การที่ข้อตกลง AFTA และ FTA เริ่มมีผลบังคับใช้
ทำให้ผู้ประกอบการในประเทศต้องปรับตัวเพื่อรองรับการแข่งขันเป็นอย่างมาก
ทั้งการแข่งขันภายในประเทศจากคู่แข่งรายใหม่และรายเก่าและการแข่งขันจากคู่แข่งต่างประเทศ
แต่ในด้านที่ดีการแข่งขันดังกล่าวเป็นการกระตุ้นให้ตลาดเฟอร์นิเจอร์มีความตื่นตัวมากขึ้น

ดังนั้นฝ่ายบริหารได้วางกลยุทธ์ที่สำคัญในการสร้างการเติบโตในปีหน้าโดยการขยายตลาด segment
ใหม่ๆ เข้ามาเพิ่มขึ้น ทั้งในส่วนของสินค้าใหม่และในกลุ่มอุปกรณ์ตกแต่ง
กลุ่มสินค้าเฟอร์นิเจอร์คอลเลกชั่นใหม่  ในลักษณะ sub brand ที่มีคำว่า by modernform
ต่อท้าย ซึ่งนอกจากจะเป็นแบรนด์ที่เข้ามาสร้างสีสันให้กับตลาดแล้ว
ยังทำรายได้เพิ่มให้กับบริษัทอีกปีละหลายร้อยล้านบาท
รวมถึงการเข้าไปทำตลาดกับกลุ่มลูกค้าใหม่ในภาครัฐที่เป็นดาวรุ่งในปี 2553 เป็นต้น

2. ความเสี่ยงด้านการเงิน

เพื่อป้องกันผลกระทบจากวิกฤติการณ์การเงินโลกต่อเศรษฐกิจของประเทศ
บริษัทจึงได้กำหนดนโยบายในการป้องกันผลกระทบดังกล่าวอย่างเข้มแข็ง
โดยให้มีการบริหารการใช้งบประมาณรายจ่ายอย่างระมัดระวัง และรอบคอบ
การรักษาสัดส่วนหนี้สินต่อทุนที่ต่ำ และการพยายามลด Cash Cycle
อย่างต่อเนื่องและมีประสิทธิภาพ
เพื่อรักษาสภาพคล่องให้สามารถรองรับความผันผวนของเศรษฐกิจที่อาจเกิดขึ้นได้ ดังนี้

2.1 ความเสี่ยงจากอัตราแลกเปลี่ยนเงินตราต่างประเทศ

โดยที่บริษัทมีทั้งการส่งออกและนำเข้าสินค้าจากต่างประเทศ ดังนั้นบริษัทฯ
และบริษัทย่อยจึงมีความเสี่ยงจากอัตราแลกเปลี่ยนเงินตราต่างประเทศเนื่องจากมีลูกหนี้และเจ้าหนี้เป็นสกุลเงินต่างประเทศ
บริษัทฯและบริษัทย่อยจึงได้เข้าทำสัญญาซื้อขายเงินตราต่างประเทศล่วงหน้าเพื่อป้องกันความเสี่ยงจากอัตราแลกเปลี่ยนดังกล่าวซึ่งส่วนใหญ่มีอายุสัญญาไม่เกิน
1 ปี
โดยบริษัทและบริษัทย่อยมิได้คำนวณมูลค่ายุติธรรมของสัญญาซื้อขายเงินตราต่างประเทศล่วงหน้าข้างต้น
เนื่องจากสัญญาแต่ละฉบับมีระยะเวลาสั้นและมูลค่าไม่เป็นสาระสำคัญ

 2.2 ความเสี่ยงด้านสินเชื่อที่เกี่ยวเนื่องกับลูกหนี้

 ภายใต้ภาวะการณ์เศรษฐกิจในปัจจุบัน บริษัทได้มีนโยบายการให้สินเชื่ออย่างระมัดระวังยิ่งขึ้น เพื่อลดความเสี่ยงจากการมีหนี้สูญ โดยพิจารณาความเหมาะสมของการให้สินเชื่อ โดยแบ่งลูกค้าเป็น 2 กลุ่ม คือกลุ่มลูกค้าปลีกและลูกค้าโครงการ ในอัตราส่วน 30:70 ในปัจจุบัน จึงมีความเสี่ยงจากการเติบโตหรือหดตัวของธุรกิจอสังหาริมทรัพย์ โดยกลุ่มลูกค้าขายปลีกจะเป็นกลุ่มลูกค้าที่ฐานะการเงินมั่นคง จัดเป็นกลุ่มลูกค้าระดับกลางขึ้นไป ซึ่งส่วนใหญ่จะเป็นการขายเงินสด มีเงินมัดจำ 30% และส่วนที่เหลือ 70% เก็บเงินเมื่อส่งมอบงานและติดตั้งเสร็จ ส่วนกลุ่มที่ 2 เป็นกลุ่มลูกค้าโครงการ ส่วนใหญ่จะเป็นเจ้าของโครงการอสังหาริมทรัพย์ขนาดใหญ่ซึ่งอาจจะมีการชะลอตัวหรือยกเลิกโครงการ บริษัทจึงได้กำหนดวิธีการพิจารณาการให้สินเชื่อลูกค้ารายใหม่อย่างระมัดระวัง โดยบริษัทจะพิจารณาการให้วงเงินสินเชื่อและการขอหลักประกันสินเชื่อตามข้อมูลการวิเคราะห์งบการเงินของลูกค้าแต่ละราย สำหรับลูกค้าเดิม บริษัทได้มีการร่วมมือในด้านการประสานงานและติดตามอย่างใกล้ชิด เพื่อลดความเสี่ยงและระยะเวลาในการจัดเก็บเงินลง 

นอกจากการให้สินเชื่ออย่างระมัดระวังแล้ว
บริษัทมีนโยบายการตั้งสำรองหนี้สูญจากลูกหนี้การค้าที่แสดงตามมูลค่าสุทธิที่จะได้รับ
โดยพิจารณาจากประสบการณ์ในการเก็บหนี้และความสามารถในการชำระหนี้ของ ลูกหนี้
ประกอบกับพิจารณาความเพียงพอของค่าสำรองเผื่อหนี้สงสัยจะสูญ
โดยถือตามการประเมินจากหนี้ที่ค้างเกินกำหนดชำระของลูกหนี้แต่ละราย

 จากนโยบายดังกล่าว บริษัทจึงวางหลักเกณฑ์การปฏิบัติสำหรับการตั้งสำรองหนี้สูญดังนี้

ก. หนี้คงเหลือที่เลยกำหนดชำระเงินตามข้อตกลงหรือสัญญาซื้อขาย
หากเป็นปัญหาที่เกิดจากบริษัทเอง เช่น
การส่งมอบสินค้ายังไม่แล้วเสร็จจะยังไม่มีการตั้งสำรองหนี้สูญ

ข.
หนี้คงเหลือที่เลยกำหนดชำระเงินตามข้อตกลงหรือสัญญาซื้อขายและบริษัทได้ส่งมอบสินค้าให้กับลูกหนี้เรียบร้อยแล้ว
บริษัทจะพิจารณาความสามารถในการชำระหนี้ของลูกหนี้ ดังนี้

(1) หากไม่มีปัญหาจะชะลอการตั้งสำรองหนี้สูญ

(2) หากเริ่มมีปัญหาในการติดตามหนี้ แต่หนี้ที่ค้างเลยกำหนดชำระมากกว่า 6 เดือนแต่ไม่เกิน 1 ปี
บริษัทจะพิจารณาตั้งสำรองหนี้สูญในอัตราตั้งแต่ 25% ถึง 50%
ตามความเหมาะสมและตามประสบการณ์การเก็บเงินจากลูกหนี้แต่ละราย

(3) หากมีปัญหาและเป็นหนี้ที่ค้างเกินกำหนดชำระมากกว่า 1 ปี
บริษัทจะพิจารณาตั้งสำรองหนี้สูญในอัตราอย่างน้อย 50% ถึง 100% ตามความเหมาะสม
และตามประสบการณ์การเก็บเงินจากลูกหนี้แต่ละราย

(4) หากลูกหนี้มีปัญหาการชำระเงิน และการเจรจาติดตามการชำระหนี้ไม่ได้ผล
และบริษัทได้ดำเนินการฟ้องดำเนินคดีทางศาล หรือลูกหนี้หลบหนี หรือถูกฟ้องล้มละลาย
บริษัทจะตั้งสำรองหนี้สูญในอัตรา 100% เต็มของลูกหนี้ที่ค้างชำระรายนั้นๆ

ค. เพื่อความเพียงพอของค่าสำรองเผื่อหนี้สงสัยจะสูญ
บริษัทจะพิจารณาตั้งสำรองเผื่อหนี้สงสัยจะสูญเพิ่มโดยดูจากยอดลูกหนี้การค้าที่แสดงตามมูลค่าสุทธิที่จะได้รับในอัตรา
1.0% ของยอดลูกหนี้การค้าคงเหลือทั้งหมดตามสิ้นงวดบัญชีนั้นๆ

3. ความเสี่ยงด้านการผลิต

ความเสี่ยงด้านวัตถุดิบ

โดยที่บริษัทได้กำหนดนโยบายให้ใช้วัตถุดิบคุณภาพสูง จากภายในประเทศเป็นหลักคิดเป็นร้อยละ 80
ซึ่งได้แก่ panel board หนัง ผ้าต่างๆ หรือคิดเป็นสัดส่วนรวมประมาณร้อยละ 40
ของต้นทุนวัตถุดิบทั้งหมด ซึ่งราคามีความผันผวนตามภาวะตลาด อย่างไรก็ตาม แม้ราคาวัสดุต่างๆ
มีการปรับขึ้นในระดับสูง แต่มีโรงงานผลิตหลายราย
บริษัทจึงมีแนวทางรองรับความเสี่ยงโดยเปรียบเทียบราคาจาก supplier
หลายรายก่อนการสั่งซื้อและจากการที่บริษัทใช้วัตถุดิบในปริมาณค่อนข้างสูง
บริษัทจึงมีอำนาจการต่อรองกับโรงงานผู้ผลิตเพื่อให้ได้เงื่อนไขที่ดีที่สุด
รวมทั้งติดตามแนวโน้มราคาอย่างสม่ำเสมอ สำหรับในปี 2553
ความเสี่ยงในความผันผวนของราคาวัตถุดิบคงไม่มากนักคาดว่าในปีหน้าหน้าต้นทุนสินค้าคงขยับขึ้นในอัตราไม่เกิน
5% ตามภาวะเงินเฟ้อที่น่าจะปรับขึ้นในอัตรา 2-3%
ซึ่งบริษัทจะมีการพิจารณาปรับราคาขายสินค้าเพื่อความเหมาะสมต่อไป

ส่วนวัสดุอุปกรณ์ในการผลิตเฟอร์นิเจอร์ เช่น วัสดุปิดผิว บานพับ มือจับ รางลิ้นชัก กุญแจ
และอุปกรณ์น็อคดาวน์อื่นๆ ส่วนใหญ่เป็นวัสดุอุปกรณ์นำเข้าจากต่างประเทศ
ซึ่งราคาของวัสดุอุปกรณ์เหล่านี้ขึ้นลงตามราคาขายจากผู้ผลิตต่างประเทศและอัตราแลกเปลี่ยนเงินตราต่างประเทศ
แต่เนื่องจากบริษัทเป็นผู้นำเข้าวัสดุอุปกรณ์เอง
ดังนั้นการสั่งซื้อจากต่างประเทศในปริมาณมากทำให้บริษัทมีอำนาจในการต่อรองสูง
ได้รับส่วนลดจากผู้ผลิตต่างประเทศ นอกจากนี้ บริษัทยังทราบการปรับราคาล่วงหน้าหลายเดือน
เพียงพอต่อการเตรียมการปรับต้นทุนและราคาขายสินค้าของบริษัทเองได้
และขณะเดียวกันบริษัทก็ได้พิจารณาทำสัญญาซื้อขายเงินตราล่วงหน้า
เพื่อป้องกันความเสี่ยงจากการผันผวนของอัตราแลกเปลี่ยนไว้เป็นคราวๆ ด้วย

4. ความเสี่ยงเรื่องระบบปฎิบัติการของบริษัท

ความเสี่ยงทางด้าน IT

เพื่อป้องกันความเสี่ยงต่อระบบคอมพิวเตอร์ซึ่งได้รับความเสียหายจากกรณีภัยพิบัติต่างๆ
บริษัทได้จัดทำแผน Disaster Recovery plan โดยการสำรองข้อมูลและจัดเก็บข้อมูลนอกสถานที่
โดยใช้ Storage Service จาก ผู้ให้บริการชั้นนำ รวมทั้งได้ใช้ระบบ network เป็นระบบ
Multiprotocol label Switching (MPLS) เพื่อให้สอดคล้องกับแผนงาน Disaster
Recovery Plan ที่วางไว้ ทั้งนี้เพื่อรักษาความปลอดภัยของข้อมูล
นอกจากนี้บริษัทยังได้แต่งตั้งคณะกรรมการความปลอดภัยของข้อมูลและระบบเครือข่ายคอมพิวเตอร์
รวมทั้งได้ออกระเบียบว่าด้วย “การใช้คอมพิวเตอร์และระบบเครือข่ายขององค์กรอย่างปลอดภัย”
ซึ่งเป็นไปตามพรบ.ว่าด้วยการกระทำความผิดเกี่ยวกับคอมพิวเตอร์ พ.ศ. 2550